ORDE do 28 de decembro de 2007 pola que se establecen as bases para a concesión de axudas destinadas ao apoio das explotacións porcinas e cunícolas para a realización de accións tendentes á mellora da calidade das súas producións, baseadas na execución de programas de prevención sanitaria e se convocan para o 2008.
CONSELLERÍA DO MEDIO RURAL — III. OUTRAS DISPOSICIÓNS — 15/01/2008

O sector gandeiro galego xoga un papel determinante na economía do medio rural; dentro del, as explotacións adicadas ás producións porcinas e cunícolas tiveron un forte desenvolvemento nos últimos anos, acadando un alto nivel de calidade e produtivo baseado na tecnificación e profesionalización da actividade.
A viabilidade destas producións ten nas condicións sanitarias de explotación un dos principais piares, no que se sustenta un sistema de produción intensivo capaz de proporcionar a maior seguridade e calidade das producións que achega á cadea alimentaria.
Efectivamente, na estreita vixilancia da saúde dos animais e no rigoroso seguimento de pautas sanitarias nas explotacións porcinas e cunícolas está a clave para a mellora da calidade das producións. Porén, determinadas circunstancias de mercado poden obrigar a reducir os investimentos necesarios para continuar avanzando na mellora das condicións sanitarias das producións, pondo mesmo en perigo a consolidación de status acadados polo conxunto do sector.
A decidida aposta pola mellora da calidade das producións gandeiras galegas fai que sexa necesario deseñar medidas de apoio ao sector porcino e cunícola tendentes ao aseguramento das condicións sanitarias en que se realiza esta actividade. Por isto a Consellería do Medio Rural considera de interese establecer unhas liñas de apoio dirixidas ao aseguramento da calidade sanitaria das producións realizadas polas explotacións porcinas e cunícolas de Galicia.
En consecuencia, de acordo co disposto no artigo 30.1º.3 do Estatuto de autonomía de Galicia e en uso das facultades que me confiren o artigo 14 da Lei 9/2007, do 13 de xuño, de subvencións de Galicia, así como en uso das competencias que me confire a Lei 1/1983, reguladora da Xunta e do seu presidente,
DISPOÑO:
Artigo 1º.-Obxecto.
Esta orde ten por obxecto establecer as bases para a concesión das axudas excepcionais que en réxime de concorrencia competitiva se lles poderán conceder aos titulares de explotacións porcinas ou cunícolas galegas para sufragar gastos realizados en determinadas actuacións de prevención sanitaria nas súas explotacións, e se convocan para o ano 2008.
Artigo 2º.-Finalidade das axudas e actuacións subvencionables.
A finalidade desta axuda é o aseguramento e a mellora da calidade das producións cunícolas e porcinas baseadas na execución de actuacións sanitarias de prevención e control de enfermidades nas explotacións e na participación destas en programas sanitarios que abranguen a varios produtores e varias explotacións.
Artigo 3º.-Carácter de axuda de minimis.
A axuda establecida nesta orde enmárcase no Regulamento (CE) nº 1860/2004 da Comisión, do 6 de outubro de 2004, relativo á aplicación dos artigos 87 e 88 do Tratado CE ás axudas de minimis nos sectores agrario e pesqueiro.
Artigo 4º.-Ámbito de aplicación.
O ámbito de aplicación desta orde será o territorio da Comunidade Autónoma de Galiza.
Artigo 5º.-Beneficiarios e requisitos.
Poderán ser beneficiarios destas axudas os titulares de explotacións porcinas e cunícolas galegas inscritas no Rexistro Xeral de Explotacións Gandeiras establecido polo Real decreto 479/2004, que teñan realizada a declaración censual anual obrigatoria referente á data do 31 de decembro de 2007 e que cumpran os seguintes requisitos:
Ter actividade produtiva durante todo o ano 2007 (xustificada conforme os documentos que se especifican no artigo 6º, e que a manteñan no momento de presentar a solicitude da axuda.
Ter subscrita póliza de seguro para a retirada dos cadáveres xerados na explotación vixente no momento de presentación da solicitude de axuda, e comprometerse a ter subscrita póliza que dea cobertura á retirada dos cadáveres xerados na explotación durante toda a anualidade de 2008.
Ter executado no ano 2007 e comprometerse a executar no ano 2008 actuacións nas explotacións que permitan manter unha prevención sanitaria no conxunto das granxas do territorio onde se localicen. Para iso deberá estar integrado en Agrupación de Defensa Sanitaria Gandeira (ADSG) durante 2007 ou integrarse a unha ADSG antes de presentar a solicitude de axuda e comprometerse a permanecer nela durante toda a anualidade de 2008, ou no caso do sector cunícola, levar a cabo un programa sanitario común.
Cumprir a normativa de sanidade e benestar dos animais, non estando incurso en expediente sancionador por incumprimento desta.
Artigo 6º.-Presentación de solicitudes e documentación.
1. As solicitudes de axuda presentaranse nos rexistros dos órganos dependentes da Consellería do Medio Rural. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de liberalización dos servizos postais, que se presentará en sobre aberto, co obxecto de
que na cabeceira da primeira folla do documento que se queira enviar e se faga constar, con claridade, o nome da oficina e a data, o lugar, a hora e o minuto da súa admisión.
2. O prazo de presentación de solicitudes será dun mes, contado a partir do día seguinte ao da publicación desta orde no Diario Oficial de Galicia.
3. Os solicitantes deberán presentar a seguinte documentación:
1) Solicitude segundo o anexo I.
2) Copia cotexada do CIF ou do NIF do titular da explotación solicitante.
3) Certificado orixinal da entidade financeira sobre a titularidade da conta na que se solicita o ingreso do importe da axuda.
4) Declaración do conxunto de todas as axudas de minimis por calquera concepto concedidas ao solicitante polas distintas administracións públicas competentes, durante o período dos 3 anos anteriores á data de presentación desta solicitude segundo modelo que figura no anexo II. Ademais unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, por este concepto das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien as actividades subvencionadas conforme o modelo do anexo III.
5) Fotocopias cotexadas do libro de rexistro de tratamentos veterinarios onde figuren rexistrados os tratamentos medicamentosos ou biolóxicos para os que se solicita subvención.
6) Relación que recolla os gastos relizados polo produtor durante o ano 2007 na adquisición de produtos e materiais empregados na execución do programa sanitario preventivo da explotación (cos campos mínimos de data e nº de factura, provedor, importe para o que se solicita subvención, produtos e cantidades que inclúe cada factura) e copia compulsada das facturas.
7) Xustificante de ter vixente a póliza do seguro para a retirada dos cadáveres xerados na explotación e xustificante do gasto realizado para recollida e eliminación de cadáveres durante unha anualidade.
8) Xustificante de integración en Agrupación de Defensa Sanitaria Gandeira e do pagamento realizado por pertencer á agrupación durante unha anualidade, ou no caso do sector cunícola certificación veterinaria do programa sanitario.
9) Declaración de compromiso de permanecer durante toda a anualidade de 2008 integrado en ADSG ou, no caso do sector cunícola de seguimento do programa sanitario común e declaración de subscribir póliza de seguro que dea cobertura á retirada de cadáveres da explotación durante toda a anualidade de 2008.
10) Xustificación da actividade produtiva no ano 2007, con 3 soportes:
10.1. certificación do provedor de produtos de alimentación animal do importe facturado no ano 2007, que deberá ser acorde co consumo medio dunha explotación das características da afectada,
10.2. certificación de empresa ou destinatario dos produtos ou animais vendidos polo produtor co importe facturado no ano 2007, que será acorde co volume de produción medio dunha explotación das características da afectada,
10.3. copia de declaracións tributarias feitas no ano 2007, ou 2006 de ser o caso.
11. Declaración de explotacións integradas e de participación en sociedades cooperativas conforme o anexo IV.
Se a solicitude non reúne os requisitos sinalados nos puntos anteriores, requirirase o interesado na forma establecida na Lei 30/1992, do 26 de novembro, para que nun prazo de dez días emende a falta ou xunte os documentos preceptivos, coa indicación de que, se así non o fixese, considerarase que desistiu da súa petición, logo da resolución ditada para o efecto.
4. De acordo co artigo 20 da Lei 9/2007, do 13 de xuño, de subvencións de Galicia, a presentación da solicitude de concesión de axuda polo interesado comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
Non obstante, quedarán exentos da xustificación do cumprimento das obrigas os beneficiarios das axudas que non superen un importe de 1.500 euros.
5. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos as axudas e subvencións recibidas, así como as sancións impostas de ser o caso.
A Consellería do Medio Rural poderá solicitar dos peticionarios toda a información e xustificacións técnicas e económicas que considere necesarias, co obxecto de comprobar a realización das actuacións subvencionables e os custos derivados.
Artigo 7º.-Tramitación e resolución.
O órgano competente para a instrución e tramitación do procedemento é a Dirección Xeral de Produción, Industrias e Calidade Agroalimentaria. Para eses efectos constituirase un órgano colexiado formado polo subdiretor xeral de Gandaría como presidente, o xefe do Servizo de Sanidade Animal como vogal e o xefe de Servizo de Planificación Gandeira como secretario, que elevarán un informe técnico ao diretor xeral de Produción, Industrias e Calidade Agroalimentaria para que formule a proposta de resolución das axudas.
O expediente será resolto polo conselleiro do Medio Rural, a proposta do director xeral de Produción, Industrias e Calidade Agroalimentaria, e poderase prescindir do trámite de audiencia cando non figuren no procedemento, nin se teñan en conta, outros feitos nin outras alegacións e probas que as aducidas polos interesados; neste caso, a proposta de resolución formulada terá carácter definitivo.
A resolución de concesión da axuda notificarase nun prazo máximo de seis meses contados a partir do día seguinte ao da publicación desta orde no Diario Oficial de Galicia. Transcorrido esto prazo, os interesados poderán entender desestimadas as peticións de axuda. Esta resolución pon fin á vía administrativa e contra ela poderá presentarse recurso potestativo de reposición ante o mesmo órgano, no prazo dun mes a partir do día seguinte ao da súa notificación, ou ben, alternativamente, recurso contencioso-administrativo no prazo de dous meses contados a partir do día seguinte ao da notificación.
Artigo 8º.-Concorrencia e acumulación de subvencións, axudas, ingresos ou recursos que financien as actividades subvencionadas.
Xunto coa solicitude inicial, os peticionarios das axudas presentarán unha declaración de conxunto de todas as solicitudes efectuadas ou concedidas, para o mesmo proxecto, das distintas administracións ou entes públicos, así como doutros ingresos ou recursos que financien as actividades subvencionadas ou o anexo III debidamente cuberto.
Artigo 9º.-Gastos subvencionabeis e contía das axudas.
9.1. Subvencionaranse ata un 100% os gastos en que incorrese o titular da explotación para a adquisición dos produtos utilizados no desenvolvemento de programas sanitarios preventivos na explotación, así como outros gastos por participación en programas sanitarios conxuntos no ano 2007. Tamén se subvencionarán ata un 50% os gastos en que incorrese o titular da explotación para a recollida e eliminación de cadáveres xerados na explotación no ano 2007.
9.2. Establécense como límites xerais desta axuda os fixados pola normativa reguladora de axudas de minimis (3.000  por explotación nun período de 3 anos para todas as axudas de minimis por calquera concepto). Así mesmo, establécense as seguintes limitacións por animal reprodutor que acredite manter a explotación:
En explotacións porcinas: por reprodutora en ciclo aberto: 20  e en ciclo pechado: 30 .
En explotacións cunícolas: por reprodutora: 10 .
9.3. As solicitudes recibidas valoraranse e serán comparadas co fin de establecer unha prelación entre estas de acordo cos seguintes criterios de valoración e ponderación:
-Produtores independentes con explotacións de coellos ou reprodutoras porcinas que non participen nos rendementos dalgunha sociedade en que a comercialización estea organizada e o prezo homoxeneizado: 60 puntos.
-Explotacións incluídas no Rexistro Oficial de Explotacións Prioritarias da Consellaría do Medio Rural: 40 puntos.
-Produtor con outras explotacións integradas: 10 puntos por cada explotación con que o produtor teña establecido unha relación de integración: ata un máximo de 30 puntos.
-Produtores con explotacións de cebo porcino que non participen nos rendementos dalgunha sociedade en que a comercialización estea organizada e o prezo homoxeneizado: 20 puntos.
A igualdade de puntos establecerase a prelación por data de rexistro entrada da solicitude de axuda e a igual data de solicitude prelación en función da data de presentación de declaración censual do ano 2007.
As axudas serán adxudicadas a aquelas solicitudes que obtivesen maior valoración en aplicación dos criterios anteriores dentro dos límites fixados no punto 9.1. e 9.2. e ata onde chegue o crédito dispoñible.
Artigo 10º.-Modificación das axudas.
10.1. As subvencións ás que se refire esta orde consideraranse subvencións máximas e poderán ser reducidas, por proposta da Dirección Xeral de Produción, Industrias e Calidade Agroalimentaria, cando exista concorrencia doutras axudas outorgadas por outras administracións ou entes públicos ou privados, nacionais ou internacionais, ou doutros ingresos ou recursos que financien as actividades subvencionadas.
10.2. O pagamento da subvención realizarase logo de comprobación pola Dirección Xeral de Produción, Industrias e Calidade Agroalimentaria das condicións e requisitos exixidos para a concesión da axuda.
10.3. Producirase a perda do dereito ao cobramento total ou parcial da subvención, no suposto de falla de xustificación ou de concorrencia dalgunha das causas previstas no artigo 33 do Lei 9/2007, do 13 de xuño, de subvencións de Galicia.
10.4. Toda alteración das condicións tidas en conta para a concesión das axudas e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, ou doutros ingresos ou recursos que financien as actividades subvencionadas, poderá dar lugar á modificación da resolución de concesión.
Artigo 11º.-Reintegro da axuda e obriga de facilitar información.
O interesado ten a obriga do reintegro total da subvención ou axuda pública percibida no suposto de incumprimento das condicións establecidas para a súa concesión e nos demais supostos previstos no artigo 33 da Lei 9/2007, do 13 de xuño, de subvencións de Galicia.
Así mesmo, ten a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, así como as que lle solicite calquera órgano comunitario de inspección ou control.
Artigo 12º.-Réxime de incompatibilidades.
As axudas previstas nesta orde son compatibles con outras subvencións, axudas, ingresos ou recursos para a mesma finalidade, procedentes de calquera Administración ou ente público ou privado, nacional, da Unión Europea ou de organismos internacionais, sempre que se cumpran os límites establecidos na normativa aplicable (Regulamento (CE) nº 1860/2004 da Comisión, do 6 de outubro de 2004, relativo á aplicación dos artigos 87 e 88 do Tratado CE ás axudas de minimis nos sectores agrario e pesqueiro) e que, en ningún caso, se supere o custo total da actividade financiada.
Artigo 13º.-Financiamento.
13.1. As axudas que deriven da aplicación desta orde financiaranse con cargo ás seguintes aplicacións orzamentarias do proxecto de orzamentos xerais da Comunidade Autónoma de Galicia para o ano 2008: 2008 11.03.713-E.770.3 dotada para esta finalidade con 500.000 euros, e a partida 2008 11.03.713-D.770.0 con 750.000 euros.
De acordo co artigo 5 da Orde do 11 de febreiro de 1998, pola que se regula a tramitación anticipada de expedientes de gasto, modificada pola Orde do 27 de novembro de 2000 e pola Orde do 25 de outubro de 2001, a validez desta orde estará condicionada á existencia de crédito adecuado e suficiente nos orzamentos xerais da Comunidade Autónoma de Galicia para o exercicio 2008, así como á subsistencia das circunstancias de feito e de dereito existentes no momento de ditarse esta.
13.2. Así mesmo, os importes dos orzamentos xerais da Comunidade Autónoma de Galicia cos que se financiarán estas axudas poderanse incrementar con fondos estatais ou autonómicos achegados para o efecto.
Disposicións adicionais
Primeira.-En todas aquelas cuestións non previstas nesta orde será de aplicación o disposto na Lei 9/2007, do 13 de xuño, de subvencións de Galicia.
Segunda.-As axudas reguladas nesta orde rexeranse polas normas comunitarias aplicableis e, concretamente, polo Regulamento (CE) nº 1860/2004 da Comisión do 6 de outubro de 2004, relativo á aplicación dos artigos 87 e 88 do Tratado CE ás axudas de minimis nos sectores agrario e pesqueiro.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as normas necesarias para o mellor cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de decembro de 2007.
Alfredo Suárez Canal
Conselleiro do Medio Rural
Ver referencia pdf "01000D005P011.PDF"
ANEXO II
Axudas percibidas no réxime de minimis nos últimos tres anos
D/Dª........................................................................co NIF..................................................., e enderezo no lugar de....................................................., parroquia de...................................................., concello de..............................................................................................., REGA....................................................
Declaro baixo a miña responsabilidade:
En relación coa orde pola que se regula a concesión de axudas destinadas ao apoio das explotacións porcinas e cunícolas para a realización de accións tendentes á mellora da calidade das súas producións baseadas na execución de programas de prevención sanitaria.
q Teño concedida axuda polo réxime de minimis, polas líñas de axuda e importes que se indican:
................................................................................................................................................................................................................
e por un importe total de.......................................... .................................................................................
q Non teño concedida ningunha axuda de minimis nos últimos tres anos.
En.......................... o......de....................de 200..
Asinado:.................................................
ANEXO III
Declaración de solicitudes efectuadas ou concedidas para a mesma finalidade
D/Dª.............................., en nome propio ou en representación da entidade........................con NIF ou CIF da entidade......................e domicilio en ........................................
DECLARO:
q Que non solicitei e non se me concederon axudas para o mesmo proxecto das distintas administracións públicas competentes ou calquera dos seus organismos, entes ou sociedades, así como non existiren outros ingresos ou recursos que financien o proxecto.
q Que solicitei e se me concederon axudas para o mesmo proxecto das distintas administracións públicas competentes ou calquera dos seus organismos, entes ou sociedades, así como outros ingresos ou recursos que financien o proxecto, a saber:
.........................................................................................................................................................................................................................................................................................., ........ de .........de 200..
Asdo.:............................................
ANEXO IV
Declaración de actividade produtiva
D/Dª........................................................................co NIF..................................., e enderezo no lugar de ......................................................................., parroquia de........................................................., concello de........................................................................................................., REGA.............................................
Declaro baixo a miña responsabilidade:
En relación coa orde pola que se regula a concesión de axudas destinadas ao apoio das explotacións porcinas e cunícolas para a realización de accións tendentes á mellora da calidade das súas producións baseadas na execución de programas de prevención sanitaria.
Que non mantiven durante o ano 2007 relación de integración en que a miña condición fora de integrado, e ademais:
q Que durante o ano 2007 mantiven relación comercial coas seguintes explotacións en condición de integradas:
.................................................................................................................................................................................................................
q Que durante o ano 2007 non mantiven relación comercial con outras explotacións en condicións de integración.
q Que no ano 2007 non participei en cooperativa nin en ningunha sociedade en que a comercialización estea organizada e o prezo homoxeneizado.
q Que no ano 2007 participei na cooperativa.......................
En......................... o.........de...................de 200...
Asdo.:................................................................